Podľa informácií z rezortu dopravy a zástupcov mesta Liptovský Mikuláš bude možné na prekládku získať peniaze z európskeho fondu, ktorý je určený na rozvoj infraštruktúry. Ministerstvo v prípade úspešnej žiadosti získa zdroje, ktoré môže použiť výhradne na tento projekt.
"Pred Vianocami prijala Európska komisia novelizáciu európskych železničných koridorov. Došlo k rôznym obmenám, ale naša trať sa nezmenila a zostáva prioritná pre osobnú aj nákladnú dopravu. Verím, že nastal posun a v prípade úspešnej žiadosti budeme môcť životne dôležitú dopravnú tepnu pre mesto a jeho ďalší rozvoj financovať z európskeho grantu," povedal primátor mesta, Ján Blcháč.
Útvar hodnoty za peniaze v analýze z leta 2022 neodporučil prekládku trate v prípade, ak by bola financovaná zo štátneho rozpočtu alebo eurofondov. Na takmer dvadsaťročnú prípravu preložky trate pritom štát už vynaložil desiatky miliónov eur.